钦定古今图书集成/明伦汇编/交谊典/第037卷 > 《杂记上》
## 钦定古今图书集成/明伦汇编/交谊典/第037卷 > 《杂记上》

为妻“父母在，不杖，不稽颡。母在，不稽颡。”稽颡者，其赠
也拜。

〈陈注〉适子妻死，而父母俱存，故其礼如此。然大夫主适妇之丧，故其夫不杖。若父没母存，母不主丧，则子可以杖，但不稽颡耳。赠谓人以物来赠己，助丧事也。母在，虽不稽首，惟拜谢，此赠物之人，则可以稽颡，故云“稽颡者其赠也拜。”

小敛、大敛启，皆辩拜。〈辩音遍〉

〈陈注〉《礼》，当大敛、小敛及启攒之时，君来吊，则辍事而出拜之。若它宾客至，则不辍事，待事毕，乃即堂下之位而遍拜之，故特举此三节言之。若士于大夫当事，而大夫至，则亦出拜之也。